text: Ny cheftræner debuterer i bundbrag
  24 oktober 2015 kl. 13.36
  Efter to en halv måned uden en endelig erstatning for fyrede cheftræner, Niels Frederiksen, går EfB i dag på banen under ledelse af Jonas Dal.
  Aftalen mellem EfB og Jonas Dal faldt på plads fredag for en uge siden. Lørdag får den tidligere Hobro-træner debut som esbjergensisk træner, når han og truppen løber på banen i Viborg.
   
  Her venter en bundkamp, hvor både EfB og Viborg FF hellere end gerne vil indkassere points til deres slunkne konti. De to hold ligger som henholdsvis nummer 10 og 11 i tabellen, begge med beskedne 11 point.
   
  Med Jonas Dal på cheftræner-posten overgår Michael Petersen - som indtil nu har ledet truppen - til igen at være assistenttræner. Han håber, at den nye cheftræner kan have en positiv effekt på holdet i lørdagens kamp i form af ekstra energi og tro på sejr.
   
  Der er kampstart klokken 16.
  